LV Eiropas Savienības Oficiālais Vēstnesis C 307/3

KOMISIJAS ATZINUMS

(2008. gada 27. novembris),

piemērojot 7. pantu Eiropas Parlamenta un Padomes Direktīvā 98/37/EK par aizliegumu, ko Ungārijas iestādes ir noteikušas attiecībā uz leņķa slīpmašīnu, kuras preču zīme ir POWER GT MD-2007-138

(Dokuments attiecas uz EEZ)

(2008/C 307/02)

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, atbilstīgi paredzētajam mērķim lietojot mašīnas ar CE marķējumu, tās var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un lietošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 23. jūlijā paziņoja Eiropas Komisijai par to, ka aizliedz laist tirgū pārnēsājamu PG-AG 0110 tipa elektrisko rokas leņķa slīpmašīnu, kuras preču zīme ir POWER GT. Leņķa slīpmašīnas ražotājs ir Yby Zheijang Wuyi Gongli Electric Machine Co., Ltd., Feng Huang Shan Industrial Zone, Dong Gan, Wuyi County, Zheijang 321201, Ķīnas Tautas Republika, un izplatītājs — REMOND Hungary Kft., H-1211 Budapest, Déli út 15/A, Ungārija.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka leņķa slīpmašīna neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (saistībā ar atsauci uz specifikācijām saskaņotajos Eiropas standartos EN 50144-1:1998 Ar elektromotoru darbināmu rokas darbarīku drošība — 1. daļa: Vispārīgas prasības un EN 50144-2-3:2002 — Ar elektromotoru darbināmie rokas darbarīki. Drošums — 2-3. daļa: Īpašās prasības slīpmašīnām, diska tipa slīpmašīnām un pulētājiem).

1.5.1. Elektroenerģijas pievads un 1.5.6. — Ugunsdrošība

Mašīna rada ugunsdrošības risku nenostiprinātas iekšējās elektroinstalācijas dēļ, kas var izraisīt īssavienojumu.

1.7.3 Marķējums

Simboli uz ražojuma nav pietiekami noturīgi.

3. Komisijas atzinums

Komisija, 2007. gada 15. novembrī nosūtot vēstuli uzņēmumam REMOND Hungary Kft., aicināja paziņot apsvērumus par Ungārijas iestāžu noteikto aizliegumu.

Līdz šim atbilde nav saņemta.

Dokumentācijā, ko nosūtīja Eiropas Komisijai, bija iekļauta 2007. gada 7. martaREMOND Hungary Kft. vēstule Ungārijas iestādēm, kurā apgalvoja, ka uzņēmums nevarēja nosūtīt atbilstības sertifikātu par attiecīgo leņķa slīpmašīnu, jo Ķīnas ražotājs nav iesniedzis minēto dokumentu. Tāpēc uzņēmums jau esot informējis savus pasūtītājus, lai izņemtu leņķa slīpmašīnu no apgrozības, un nevarot paskaidrot, kāpēc daži ražojumi laikā, kad Ungārijas iestādes veica pasākumus, joprojām bija pieejami tirgū.

Ievērojot pieejamo dokumentāciju, Komisija uzskata, ka Ungārijas iestādes ir pierādījušas ka mašīna, uz kuru attiecas ierobežojoši pasākumi, neatbilst iepriekšminētajām būtiskajām veselības aizsardzības un drošības prasībām. Šīs neatbilstības rada pamatu nopietniem to personu apdraudējumiem, kuras lieto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.